SL Uradni list Evropske unije L 123/85

IZVEDBENA UREDBA KOMISIJE (EU) 2018/732

z dne 17. maja 2018

o skupni metodologiji za primerjave med cenami na enoto alternativnih goriv v skladu z Direktivo 2014/94/EU Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2014/94/EU Evropskega parlamenta in Sveta z dne 22. oktobra 2014 o vzpostavitvi infrastrukture za alternativna goriva (1) in zlasti člena 7(3) Direktive,

ob upoštevanju naslednjega:

(1) Za namene določitve najprimernejše metodologije iz člena 7(3) Direktive 2014/94/EU in na podlagi razpisa za zbiranje predlogov je Komisija pozvala nemško agencijo za energijo (Dena), da izvede študijo, s katero se opredelijo možnosti za skupno metodologijo za primerjave med cenami na enoto alternativnih goriv (2).

(2) V študiji so bile analizirane štiri glavne možnosti. Komisija je preučila vse navedene možnosti. Izkazalo se je, da je bila možnost, po kateri so cene goriv izražene kot zneski v zadevni valuti na 100 km, pri čemer se upošteva cena goriva na enoto iz Direktive 98/6/ES Evropskega parlamenta in Sveta (3) ter poraba vozil, kot je navedena v certifikatu o skladnosti, najbolj celovita in je temeljila na izmerljivih podatkih. Ta možnost ne upošteva le energijske vsebnosti goriva, temveč tudi druge dejavnike, ki so pomembni za ceno goriva na prevoženo razdaljo, zlasti energijsko učinkovitost zadevnih tehnologij, povezano z uporabo različnih goriv v vozilih.

(3) Metodologijo, po kateri so cene goriva izražene kot zneski v zadevni valuti na 100 km, so podprli tudi potrošniki v anketi o primerjavi med cenami goriva (4), ki jo je po izvedenem razpisu izvedla Fédération Internationale de l'Automobile.

(4) Izbrana metodologija naj bi uporabnikom omogočala enostavno primerjavo in zajemala vse najpomembnejše dejavnike, tudi ob upoštevanju prihodnjih odločitev o nakupu. Zato se ta metodologija zdi najprimernejša za povečanje ozaveščenosti potrošnikov in preglednosti cen goriva. Poleg tega najbolj ustreza splošnejšim ciljem Direktive 2014/94/EU, in sicer prispevati k diverzifikaciji virov energije v prometu ter zmanjšati emisije CO2 in drugih onesnaževal, za kar si v enaki meri prizadeva tudi evropska strategija za mobilnost z nizkimi emisijami (5), sprejeta v okviru energetske unije.

(5) Za izračun cen goriva bi bilo treba uporabiti vrednost porabe goriva iz certifikata o skladnosti vozila. Ta vrednost temelji na globalno usklajenem preskusnem postopku za lahka vozila (WLTP) (6), in sicer od septembra 2017 za nove tipe vozil in od septembra 2018 za vsa nova vozila. Ta preskusni postopek nadomešča novi evropski vozni cikel (NEDC), ki se uporablja zdaj. WLTP zagotavlja strožje preskusne pogoje in bolj realne vrednosti porabe goriva v korist potrošnikov. Sklicevanje na te vrednosti je skladno z informacijami za potrošnike iz Direktive 1999/94/ES Evropskega parlamenta in Sveta (7) o informacijah o ekonomičnosti porabe goriva, ki so na voljo potrošnikom v zvezi s trženjem novih osebnih vozil, ter iz Priporočila Komisije (EU) 2017/948 (8).

(6) Ker v certifikatu o skladnosti vozila niso navedene nobene vrednosti porabe za mešanice biogoriv in bencina ali dizelskega goriva (9), lahko države članice za določitev teh vrednosti uporabijo lastne podatke.

(7) Da bi se metodologija lahko uporabila v katerem koli trenutku, bi morala biti upoštevna cena goriva enaka povprečni ceni zadevnega goriva na konvencionalno enoto, veljavni največ v zadnjem četrtletju pred izračunom.

(8) Zaradi neizogibnih omejitev pri prikazu primerjav na bencinskih črpalkah bi bilo treba navesti, da uporaba takšne metodologije predvideva določitev vzorcev osebnih avtomobilov, ki so primerljivi vsaj glede na maso in moč, vendar uporabljajo različna goriva.

(9) Za dodatno poenostavitev primerjave po metodologiji iz te uredbe imajo države članice možnost, da izkoristijo priložnosti digitalizacije, na primer spletna orodja. Taka orodja omogočajo pridobivanje informacij za vse ali večino vozil na trgu. Prav tako omogočajo dodajanje drugih informacij.

(10) Večletni delovni program Komisije za finančno pomoč na področju Instrumenta za povezovanje Evrope (IPE) – sektor prometa za obdobje 2014–2020 (10) predvideva ukrep za pomoč državam članicam pri izvajanju Direktive 2014/94/EU. V skladu z delovnim programom je cilj je zlasti podpreti dosledno izvajanje člena 7(3) navedene direktive v vseh državah članicah in podpiranje držav članic pri objavljanju informacij za potrošnike prek digitalnih orodij.

(11) Ukrepi iz te uredbe so v skladu z mnenjem odbora, ustanovljenega na podlagi člena 9(1) Direktive 2014/94/EU –

SPREJELA NASLEDNJO UREDBO:

Člen 1

Skupna metodologija za primerjave med cenami na enoto alternativnih goriv v smislu člena 7(3) Direktive 2014/94/EU na podlagi cen, izraženih kot zneski v zadevni valuti na 100 km, je določena v Prilogi.

Člen 2

Ta uredba začne veljati dvajseti dan po objavi v Uradnem listu Evropske unije.

Uporablja se 24 mesecev po njenem začetku veljavnosti.

Ta uredba je v celoti zavezujoča in se neposredno uporablja v vseh državah članicah. V Bruslju, 17. maja 2018 Za Komisijo Predsednik Jean-Claude JUNCKER

(1) UL L 307, 28.10.2014, str. 1.

(2) https://ec.europa.eu/transport/sites/transport/files/2017-01-fuel-price-comparison.pdf.

(3) Direktiva 98/6/ES Evropskega parlamenta in Sveta z dne 16. februarja 1998 o varstvu potrošnikov pri označevanju cen potrošnikom ponujenih proizvodov (UL L 80, 18.3.1998, str. 27).

(4) https://publications.europa.eu/en/publication-detail/-/publication/4e8d1774-fa70-11e7-b8f5-01aa75ed71a1.

(5) COM(2016) 501 final.

(6) Uredba Komisije (EU) 2017/1151 z dne 1. junija 2017 o dopolnitvi Uredbe (ES) št. 715/2007 Evropskega parlamenta in Sveta o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil, o spremembah Direktive 2007/46/ES Evropskega parlamenta in Sveta, Uredbe Komisije (ES) št. 692/2008 in Uredbe Komisije (EU) št. 1230/2012 ter o razveljavitvi Uredbe Komisije (ES) št. 692/2008.

(7) Direktiva 1999/94/ES Evropskega parlamenta in Sveta z dne 13. decembra 1999 o informacijah o ekonomičnosti porabe goriva in emisijah CO2, ki so na voljo potrošnikom v zvezi s trženjem novih osebnih vozil (UL L 12, 18.1.2000, str. 16).

(8) Priporočilo Komisije (EU) 2017/948 z dne 31. maja 2017 o uporabi vrednosti porabe goriva in emisij CO2, homologiranih in izmerjenih v skladu z globalno usklajenim preskusnim postopkom za lahka vozila, ko se informacije dajejo na voljo potrošnikom na podlagi Direktive 1999/94/ES Evropskega parlamenta in Sveta (UL L 142, 2.6.2017, str. 100).

(9) Direktiva 2009/30/ES Evropskega parlamenta in Sveta z dne 23. aprila 2009 o spremembah Direktive 98/70/ES glede specifikacij motornega bencina, dizelskega goriva in plinskega olja ter o uvedbi mehanizma za spremljanje in zmanjševanje emisij toplogrednih plinov ter o spremembi Direktive Sveta 1999/32/ES glede specifikacij goriva, ki ga uporabljajo plovila za plovbo po celinskih plovnih poteh, in o razveljavitvi Direktive 93/12/EGS.

(10) Sklep Komisije C(2014) 1921 z dne 26. marca 2014, kot je bil spremenjen.